<classify> KAMPUNI ya Ndege Tanzania ATCL imeanza kufuatilia taarifa za kuwepo kwa hujuma zinazofanywa ama na baadhi ya wafanyakazi au mawakala wao kwa kuwanyima tiketi wateja wao kwa kisingizio kuwa ndege imejaa. Wakati akipokea ndege mpya aina ya Boeing 787-8 Dreamliner juzi iliyonunuliwa na serikali na kuikabidhi ATCL, Rais John Magufuli alisema amesikia malalamiko ya wateja kunyimwa tiketi kwa kisingizio kuwa ndege imejaa. ATCL ambayo ilitetereka kwa miaka mingi, kwa sasa inafanya vizuri katika utoaji wa huduma za usafiri wa anga na kukamata soko la ndani kwa asilimia 73.Mafanikio hayo yanatokana na sababu mbalimbali ikiwamo kuanza kuaminika tena na wateja na kuifanya kuwa chaguo lao namba moja, huduma zinazotolewa kukidhi matarajio ya wateja, msukumo uliowekwa na Rais Magufuli katika kuifufua kampuni hiyo pamoja na mtazamo chanya walionao wafanya kazi kwa kampuni yao. Akizungumza na gazeti hili jana, Mtendaji Mkuu wa ATCL, Ladislaus Matindi alisema wameanza kufuatilia hujuma hizo lakini akataka wateja na wananchi kwa ujumla kujua mambo matatu muhimu kuhusu jambo hilo. Aliyataja mambo hayo kuwa ni kukosekana kwa elimu ya kutosha kwa wateja kuhusu kiwango cha uzito ambao ndege inatakiwa kubeba inapofanya safari kwenye baadhi ya viwanja nchini. Alikitaja Kiwanja cha Ndege cha Iringa kama mfano kuwa ndege inapofanya safari kwenye kiwanja hicho, haiwezi kubeba zaidi ya abiria 50 kutokana na kiwanja hicho kuwa katika matengenezo. Alisema jambo hilo linahitaji kutolewa elimu zaidi kwa sababu mteja anapoingia kwenye ndege anakuta nafasi 26 ziko wazi anakuwa haelewi wakati taarifa alizokuwa nazo ni kuwa ndege imejaa. Alisema nafasi hizo 26 zinaachwa kwa sababu ya kupun guza uzito ili kuepuka madhara ndege inapotua au kuruka kwenye kiwanja hicho. Jambo jingine ambalo alilitaja kuhusiana na malalamiko ya wateja kunyimwa tiketi kwa madai kuwa ndege imejaa inategemea muda ambao mteja alifanya ombi la kuwekewa nafasi. Alisema wakati mwingine mteja anaambiwa ndege imejaa kwa kuwa idadi ya watu waliotuma ombi la kuwekewa nafasi inakuwa imetimia. Tatizo ni kwamba mteja anaweza kuchelewa kuweka ombi la kuwekewa nafasi; idadi inapotimia anaambiwa ndege imejaa, baadaye tunaangalia watu wangapi walioomba kuwekewa nafasi wamelipa, hapa unaweza kukuta watu kumi kati ya hao hawakuweza kulipa, ndipo wakati mwingine tunalalamikiwa kuwa wamenyimwa tiketi wakati ndege haijajaa, alieleza Matindi.Pamoja na sababu hizo mbili, Matindi alikiri wakati mwingine kuwepo kwa hujuma hiyo ya wateja kuambiwa ndege imejaa wakati siyo kweli. Alisema alishawahi kupokea malalamiko kutoka kwa mteja mmoja aliyeambiwa hivyo. Alisema mteja huyo alitoa taarifa kwake na kuamua kulifuatilia jambo hilo.Alisema alipofuatilia aligundua ni kweli ndege haikujaa na alimsaidia mteja huyo kusafiri. Katika mazingira hayo, alitoa wito kwa wateja na Watanzania kwa ujumla kuacha kulalamika tu bali wanapoambiwa hivyo na kama hawaridhiki watoe taarifa mara moja kwake au kwa watendaji wengine wakieleza kituo walipo, wakala anayewahudumia na tarehe husika ili hatua za haraka ziwezi kuchukuliwa.Alisema wana mbinu nyingi za kuwabaini mawakala au watu wanaowahujumu kwa kutumia mifumo mingine, lakini pia wateja wanapoambiwa ndege imejaa wanaweza kujiridhisha kwa kuangalia kupitia tovuti ya ATCL ya Kwa kuwa Rais Magufuli aliahidi juzi kuwa jana angefuatilia kama kweli ATCL imeshaingiza Dola za Marekani milioni 14, Matindi alisema hilo hana mashaka nalo na anauhakika wa asilimia 170 kwamba fedha hizo zipo.  <topic>: kitaifa 